มันนี่ทูเดย์
คลังช่วยขายข้าว
19 พ.ย. 2559

คลังช่วยขายข้าว 
รายงานข่าวจากกระทรวงการคลัง เปิดเผยว่า กระทรวงการคลัง ขอความร่วมมือรัฐวิสาหกิจในสังกัดกระทรวงการคลังช่วยรับซื้อข้าวสาร A-Rice (ข้าวสารหอมมะลิ) ในโครงการชะลอการขายของฤดูกาลผลิตปี 2558/2559 ของธนาคารเพื่อการเกษตรและสหกรณ์การเกษตร หรือ ธ.ก.ส. ที่ยังคงมีข้าวสารที่แปรรูปแล้วทั้งที่เป็นข้าวสารถุงละ 5 กิโลกรัม (กก.) และข้าวสารถุงละ 1 กก. รวมกันราว 3 หมื่นตัน โดยขอความร่วมมือให้หน่วยงานในสังกัดเปิดพื้นที่ให้เจ้าหน้าที่ ธ.ก.ส.นำข้าวสารไปจำหน่าย
นอกจากนี้ นายสมชัย สัจจพงษ์ ปลัดกระทรวงการคลัง ขอความร่วมมือทุกส่วนงานในสังกัดกระทรวงการคลัง พิจารณาจัดหาของขวัญปีใหม่ เป็นข้าว A-Rice เพื่อช่วยเหลือเกษตรกร โดยในเบื้องต้นขอให้ทุกส่วนงานแจ้งความประสงค์เพื่อสั่งข้าวได้ที่ สำนักงานเศรษฐกิจการคลัง (สศค.) และ สศค.จะประสานกับ ธ.ก.ส. เพื่อสั่งข้าว A-Rice ต่อไป ทั้งนี้ ธนาคารอาคารสงเคราะห์ (ธอส.) ได้จัดสรรงบประมาณ 3 ล้านบาท สั่งซื้อข้าวสารหอมมะลิ A-Rice ขนาด 1 กก. จำนวน 8 หมื่น กก. เพื่อทำเป็นของขวัญปีใหม่มอบให้กับลูกค้า 
สอบตัวแทนประกันเพิ่ม 2.10%
นายพิชา สิริโยธิน ผู้อำนวยการบริหารสมาคมประกันชีวิตไทยเปิดเผยว่า การสอบความรู้เพื่อขอรับใบอนุญาตเป็นตัวแทนประกันชีวิตที่สอบผ่านสมาคมประกันชีวิตไทยในเดือน ต.ค. 2559 มีผู้สมัครสอบทั่วประเทศรวมทั้งสิ้น 15,751 คน เพิ่มขึ้นจากปีก่อนในระยะเดียวกันซึ่งมีผู้สมัครสอบ 15,426 คน จำนวน 325 คน หรือ 2.10% ในจำนวนของผู้สมัครสอบดังกล่าวมีผู้เข้าสอบ 11,190 คน และสอบผ่าน 4,257 คน หรือ 38.04% ของผู้เข้าสอบ